17 οι νεκροί στην Υεμένη
ενώ εντείνονται οι Αμερικανικές πιέσεις προς τον Πρόεδρο Σαλέχ να παραιτηθεί
Δυνάμεις ασφάλειας της Υεμένης άνοιξαν πυρ εναντίον αντικυβερνητικών δυνάμεων σε δύο πόλεις τη Δευτέρα, με αποτέλεσμα να σκοτωθούν τουλάχιστον 17 άτομα και να τραυματιστούν δεκάδες άλλα, ενώ οι αρχές απέρριψαν προσπάθειες των ΗΠΑ και της Ευρωπαϊκής Ένωσης για διαμεσολάβηση με στόχο την επίτευξη ειρηνευτικής συμφωνίας. Στην πόλη Ταΐζ της νότιας Υεμένης, όπου δεκάδες χιλιάδες διαδηλωτές πραγματοποιούν καθιστική διαμαρτυρία εδώ και πάνω από 6 εβδομάδες, ακροβολιστές της αστυνομίας και άλλοι ένοπλοι με πολιτικά άνοιξαν πυρ σε βάρος διαδηλωτών που προσπαθούσαν να εισβάλλουν στο αρχηγείο του κυβερνήτη της περιοχής. Επίσης εκατοντάδες διαδηλωτές τραυματίστηκαν στην πόλη Χουντάιντα της Ερυθράς Θάλασσας, όταν δυνάμεις ασφάλειας επιτέθηκαν με χημικά και πραγματικά πυρά σε βάρος διαδηλωτών που πραγματοποιούσαν πορεία προς το προεδρικό μέγαρο. Εδώ στην Ουάσιγκτον, ο εκπρόσωπος του Στέητ Ντηπάρτμεντ, Μαρκ Τόνερ, χαρακτήρισε τις βιαιότητες στις πόλεις Ταΐζ και Χουντέιντα «απεχθείς», ενώ εντείνονται οι Αμερικανικές πιέσεις προς τον Πρόεδρο της Υεμένης, Αλί Αμπντάλλα Σαλέχ, να εγκαταλείψει την εξουσία. Στο μεταξύ, οι Τάιμς της Νέας Υόρκης γράφουν ότι οι ΗΠΑ αποσύρουν την υποστήριξη τους προς τον Πρόεδρο Αλί Αμπντάλλα Σαλέχ, και διεξάγουν διαπραγματεύσεις για την αποχώρηση του. Αμερικανοί και Υεμένιοι αξιωματούχοι που θέλησαν να παραμείνουν ανώνυμοι δηλώνουν ότι η Αμερικανική στάση άλλαξε την περασμένη εβδομάδα. Πάντως ο εκπρόσωπος του Στέητ Ντηπάρτμεντ αρνήθηκε να επιβεβαιώσει τις πληροφορίες. Εκπρόσωπος της αντιπολίτευσης στην Υεμένη δήλωσε ότι Αμερικανοί και Ευρωπαίοι διπλωμάτες βρίσκονται σε επαφή με τον κ. Σαλέχ, καθώς και με ηγέτες του αντικυβερνητικού κινήματος. Η αντιπολίτευση υπέβαλε σε Αμερικανούς αξιωματούχους την πρόταση της που προβλέπει άμεση παραίτηση του κ. Σαλέχ και παράδοση της εξουσίας σε προσωρινή κυβέρνηση υπό τον Αντιπρόεδρο Αμπνταλράμπ Μανσούρ Αλ Χαντί, έως την διεξαγωγή νέων εκλογών. Το σχέδιο προβλέπει επίσης αναδιάρθρωση των δυνάμεων ασφάλειας υπό την αιγίδα «μεταβατικού στρατιωτικού συμβουλίου».